Llanddingad

Llanddingad (anvet Dingestow e saozneg) zo ur gêriadenn vihan e Sir Fynwy e gevred Kembre. Emañ etre Rhaglan er c'hornôg ha Trefynwy er reter, war un hent a gas da Llandeilo Gresynni. Redek a ra ar stêr Troddi hebioù ar gêriadenn.

Gouestlet eo an iliz da sant Dingad, unan eus mibien Brychan, roue Brycheiniog, hervez ar richennT. D. Breverton, The Book of Welsh Saints (Cyhoeddiadau Glyndŵr, 2000)..

Ur c'hastell norman a voe savet e-kichen Llanddingad, gant Ranulph de Poer, cherif Herefordshire, e deroù ar bloavezhioù 1180. En e levr Itinerarium Cambriae e kont Gerallt Gymro e oa bet brezelourien eus Gwent o tagañ ar c'hastell. Lazhet e voe de Poer ha lod eus difennerien ar c'hastell en argadennThomas Jones (gol.), Gerallt Gymro (Caerdydd, 1938)..

Anavezet eo ar gêriadenn en istor al lennegezh kembraek abalamour m'eo enni e voe miret, ha marteze skrivet, Brut Dingestow, unan eus testennoù pouezusañ al lennegezh kembraek-krenn, diwar testenn latin an Historia Regum Britanniae gant Jafrez MenoeHenry Lewis (gol.), Brut Dingestow (Gwasg Prifysgol Cymru, 1942)..

Notennoù

Rummad:Kêriadennoù Sir Fynwy